தி சர்பண்ட் அண்ட் தி ரோப்

"தி சர்பண்ட் அண்ட் தி ரோப் " (The Serpent and the Rope) என்பது ராஜா ராவின் இரண்டாவது புதினமாகும். இது முதன்முதலில் 1960 இல் ஜான் முர்ரே பதிப்பகத்தால் வெளியிடப்பட்டது. தன்வரலாறு பாணியில் எழுதப்பட்ட இந்தப் புதினம், இருத்தல், யதார்த்தம் பற்றிய கருத்துக்களைக் கையாள்கிறது.  புதினத்தின் கதாநாயகன் ராமசாமியின் சிந்தனை செயல்முறையானது வேதாந்த மெய்யியல், ஆதி சங்கரரின் அத்துவைதத்தம் ஆகியவற்றால் பதிக்கப்பட்டதாகக் கூறப்படுகிறது. இது குடியேறிகள், குடியேற்றத்தின் பிரச்சினைகளையுப் பற்றியதாகவும் உள்ளது.

இந்த புதினம் 1964 இல் சாகித்ய அகாடமி விருதை பெற்றது.  இதை டி. சி. ராமசாமி தமிழில் பாம்பும் கயிறும் என்ற பெயரில் மொழிபெயர்த்துள்ளார்.கிழக்கும் மேற்கும் | நாவல் வாசிகள் 25, எஸ். ராமகிருஷ்ணன், இந்து தமிழ் திசை, 21 செப்டம்பர் 2025 

 கதைச் சுருக்கம் 
இது ஒரு அரை தன்வரலாற்றுப் புதினமாகும். இது ராமசாமியின் உண்மை மற்றும் தன் அறிவுக்கான தேடலையும் விவரிக்கிறது.

ராமசாமி  அன்புமிக்க ஒரு இளைஞர். அவருக்கு காச நோய்  இருப்பதால் சற்று பலவீனமாக உள்ளார். பிரான்சில் படிக்கும் போது, அவர் பிரெஞ்சுப் பெண்ணான மேடலீன் என்பவரை மணக்கிறார். இப்போது ராமசாமி கிறித்துவ சமயத்தின் ஒரு பிரிவாக இருந்த அல்பிஜென்சியன் முரண்பாடு குறித்த தனது ஆய்வேட்டை முடித்துவிட்டு இந்தியாவுக்குத் திரும்ப விரும்புகிறார். துவக்கத்தில், தன் மனைவியுடனான உறவு அவ்வளவு நன்றாக இல்லை என்று குறிப்புகளைக் கொடுக்கிறார். அவர்களின் திருமண வாழ்க்கையில் அவர்களுக்கு இடையில் பரஸ்பர புரிதலில் சில சிக்கல்கள் உள்ளன. அவர்களுக்கு முதலில் பிறந்த ஆண் குழந்தை, பிறந்து ஏழு மாதங்களுக்குப் பிறகு இறந்துவிடுகிறது. இறக்கும் தறுவாயில் உள்ள தந்தையைக் காண ராமசாமி இந்தியா திரும்புகிறார்.

அவர் இந்தியா திரும்பினாலும், அவரது மனைவி உடன் வராமல் பிரான்சிலேயே இருக்கிறாள். ராமசாமிக்கு ஏழு வயது இருக்கும்போது அவரின் தாய் இறந்துவிடுகிறாள். அதன் பிறகு அவரின் தந்தை விசாலாட்சி என்ற பெண்ணை இரண்டாம் தாரமாக திருமணம் செய்துகொள்கிறார். அவர்களுக்கு சிறீதர் என்ற மகன் பிறக்கிறார். கணவர் இறக்கும் வரை அவருக்கு விசாலாட்சி சேவை செய்கிறார். அவரை ராமசாமி ' சின்னம்மா ' என்று அழைக்கிறார். தந்தையின் இறப்புக்குப் பிறகு ராமசாமி தன் சின்னமாவையும், தம்பி சிறீதரையும் அழைத்துக் கொண்டு காசிக்கு புனித  யாத்திரை செல்கிறார். ஒரு மகன் செய்யவேண்டிய அனைத்து இறுதிச் சடங்குகளையும் காசியில் செய்கிறார். பின்னர் தன் மனைவியுடன் வாழ பிரான்சுக்குத் திரும்பிச் செல்கிறார்.

ராமசாமி தன்னையும் தனது வாழ்க்கையையும், குறிப்பாக தனக்குள் இருக்கும் முழுமையற்ற தன்மையைப் பற்றி புரிந்துகொள்ள ஏங்குகிறார். பிரான்ஸ் பயணத்தின் போது, அவர் கேம்பிரிட்ச் மாணவியான சாவித்திரியைச் சந்திக்கிறார். அவளுக்கும் பிரதாப் சிங் என்பவருடன் நிச்சயதார்த்தம் நடைபெறுகிறது. அந்த ஆணின் மீது தனக்கு காதல் இல்லை என்று அவள் ராமசாமியிடம் ஒப்புக்கொள்கிறாள். முதலில், அவளை ஒரு நவீன பெண் என்று அவர் கருதுகிறார், அவளைப் பற்றி பெரிதாக யோசிக்கவில்லை. ஆனால் அவளைத் தன் எண்ணங்களிலிருந்து ராமசாமியால் விலக்கி வைக்க முடியவில்லை. வீட்டிற்கு வந்த பிறகு, அவர் தன் மனைவியிடமிருந்து முன்பு எப்போதும் இல்லாத அளவுக்குத் வெகு தொலைவில் இருப்பதுபோல உணர்கிறார். அவர் இந்தியாவில் இருந்து திரும்பி வந்த பிறகு அவர்கள் ஒன்றாகச் சேர்ந்து உணவருந்திய முதல் நாள் இரவு உணவின் போது, அவரிடம் ஏறுப்பட்டுள்ள மாற்றத்தை மேடலீனும் உணர்கிறாள். மேடலீனுக்கு தாயின் ஆசீர்வாதமாக வழங்குவதற்காக  தாயாரின் மெட்டியை எடுத்துவந்துள்ளார். ஆனால் இருவருக்கும் இடையிலான இடைவெளியால், அவரால் அவளுக்கு அந்தப்  பரிசை வழங்க முடியவில்லை. இப்போது இருவருக்கும் இடையிலான இடைவெளி  மேலும் அதிகமாகிவிட்டது என்பதை அவர் உணர்கிறார். அவளை இனி தன் அன்பு மனைவியாக பார்க்கமுடியாது என உணர்கிறார். இந்த சூழலுக்கு ஒரு காரணம் சாவித்திரி மீது அவர் கொண்டுள்ள ஆசை. இறுதியில் அவர் மனம் அவளுடைய எண்ணங்களால் மிகவும் ஆட்கொள்ளப்பட்டு, அது அவரது திருமண வாழ்க்கையைப் பாதிக்கத் தொடங்குகிறது.

சாவித்திரி பிரான்சில் அவரையும் மேடலினையும் சந்திக்கிறாள். தனது ஆய்வறிக்கையை முடிக்க ராமசாமி அவளுடன் இங்கிலாந்து செல்கிறார். அவர்கள் ஒன்றாக நேரத்தை செலவிடுகிறனர். அவர் அவள் மீதான தனது ஆழ்ந்த காதலை உணர்கிறார். அதே நேரத்தில், அவர் ஏற்கனவே திருமணமானவர் என்பதால் தனது காதலை அவளிடம் தெரிவிக்க முடியவில்லை. அதற்கு பதிலாக அவர் அந்த மெட்டிகளை அவளுக்கு பரிசாக அளிக்கிறார், அவள் ஏற்றுக்கொள்கிறாள். இது அவர்களின் உறவின் முக்கியத்துவத்தைக் குறிப்பதாக உள்ளது. மறுபுறம், மேடலின் அவர்களின் இரண்டாவது குழந்தையை வயிற்றில் சுமக்கிறாள். ஆனால் ராமசாமி தன் சகோதரியின் திருமணத்தில் கலந்து கொள்ள இந்தியா செல்ல வேண்டியுள்ளது. அவரது உடல்நிலை மோசமடைந்ததால், அவர் பெங்களூருக்கு அவசரமாக செல்கிறார். அவர் அங்கு இருக்கும்போது, மேடலின் குறைப்பிரசவத்தில் இரண்டாவது மகனைப் பெற்றெடுத்தாள் என்றும், குழந்தை இறந்துவிட்டது என்பதையும் அறிகிறார். மேலும் சாவித்திரி திருமணம் செய்து கொண்டதையும் அறிகிறார். இப்போது அவர் பிரான்சுக்குத் திரும்புகிறார். மேடலின் புத்த சமயத்தைத் தழுவி, தன் கணவரிடமிருந்து தன்னை முழுமையாக விலக்கிக் கொள்கிறாள்.

ராமசாமி நுரையீரல் அறுவை சிகிச்சைக்காக இலண்டனுக்குச் செல்கிறார். சாவித்திரி அவரைப் பார்க்கிறாள். அவர்கள் அதைத் தங்கள் விதியாக ஏற்றுக்கொண்டு, தங்கள் வழிகளில் பிரிந்து செல்லத் தீர்மானிக்கிறனர். உண்மையான காதல் என்பது ஒருவருவர் மகிழ்ச்சியில் மற்றொருவர் மகிழ்ச்சியடைவதே என்பதை அவர்கள் ஒப்புக்கொள்கிறனர். மேடலின் ராமசாமியை விவாகரத்து செய்கிறாள். அவர் தேடிக்கொண்டிருந்த பதில் தன் குருவைத் தேடும் பயணத்தில் உள்ளது என்பதையும், அவரது வாழ்க்கையின் அனைத்து சோதனைகளும் இன்னல்களும் அவரை இந்த புரிதலுக்கு இட்டுச் சென்றன என்பதையும் அவர் உணர்கிறார்.

 மேற்கோள்கள் 

பகுப்பு:சாகித்திய அகாதமி விருது பெற்ற படைப்புகள்